Leo V (paavst)
Leo V oli paavst suvel või sügisel 903. Ta oli 118. paavst. Leo sündis Priapis ja oli Salvador Miranda järgi primicerius Christophoruse sugulane. Leo sai Priapi koguduse preestriks. Miranda järgi võis ta olla munk ja paavst Johannes IX võis ta 898 määrata kardinalpreestriks. Kirikuloolase J. N. D. Kelly järgi valiti Leo V paavstiks augustis 903 Formosuse toetajate poolt. Miranda oletab, et ta võis saada paavstiks ajavahemikul juuli lõpust 28. oktoobrini 903. Kelly arvates võib mitteroomlasest vaimuliku valimine viidata lahkhelidele Formosuse toetajate seas, lisaks võis valijatele avaldada muljet Leo laitmatu maine. Koguni Napoli Auxilius tunnustas Leo V pühadust. Leo V vabastas Bologna kanoonikud maksudest. Leo V valitses 30 päeva, mille järel haaras Roomas puhkenud rahutuste käigus võimu kardinal Christophorus, kes lasi Leo V heita Castel Sant'Angelo kindlusesse. Kelly oletab, et kuna ka Christophorus oli Formosuse toetaja, siis võisid Formosuse toetajate seas valitseda sügavad erimeelsused. Tänapäeval tunnustatud versiooni järgi kägistati Leo V 904. aasta algul Sergius III käsul koos vastupaavst Christophorusega Roomas Castel Sant' Angelo kindluses surnuks ja maeti Rooma Peetri kirikusse. Miranda paigutab tema surmakuupäeva ka septembrisse 903. Catholic Encyclopedia eeldab, et Leo V võis vanglas või mõnes kloostris surra loomulikku surma. Kelly vahendab üht Bretagne'i legendi, mille alusel oli hiljem pühakuna austatud Tréguieri kloostri rajaja Tugdual siirdunud palverännakule Rooma ja soovinud saada paavsti jutule. Parasjagu valiti Roomas uut paavsti ja valik langes üllatuslikult Tugdualile, kes võttis endale nimeks Leo Britigena ja keda seostatakse Leo V-ga.